“Wonderwerk” ná seuntjie 8m ver valFoto: Google Street View “Dis ŉ wonderwerk,” het die seun se pa, George Asvestis, aan The Star gesê. “Ek het dit gesien. As ŉ ouer het ek die ergste verwag.” Die koerant berig dat Asvestis Donderdagoggend foto’s ontwikkel het by Bedford-winkelsentrum toe sy seun, Stefano, deur ŉ gaping tussen trapleunings geval het. Stefano het sowat agt meter ver geval en op sy maag naby ŉ koffiewinkel geland. Stefano is deur ŉ dokter behandel en het geen ernstige beserings of ŉ enkele gebreekte been opgedoen nie. Asvestis sê niemand van die sentrum se bestuur het hom al in verband met die voorval gekontak nie. Debbie Sharnock, bestuurder van die winkelsentrum, het aan The Star gesê dat sy bly is die kind is ongedeerd. “Die saak word ondersoek maar die prioriteit is die welstand van die kind en sy pa. Dit is ŉ absolute wonderwerk dat hy ongedeerd is.” Sharnock sê sy sal in ŉ beter posisie wees om kommentaar te lewer wanneer sy al die besonderhede rondom die voorval het.